## Pravilnik o dopuni Pravilnika o uvjetima kojima moraju udovoljavati pravne osobe koje obavljaju promet sredstvima za zaštitu bilja na veliko i malo, te o načinu i postupku osposobljavanja zaposlenika koji čuvaju i izdaju sredstva za zaštitu bilja

### NN 8/2006 (18.1.2006.), Pravilnik o dopuni Pravilnika o uvjetima kojima moraju udovoljavati pravne osobe koje obavljaju promet sredstvima za zaštitu bilja na veliko i malo, te o načinu i postupku osposobljavanja zaposlenika koji čuvaju i izdaju sredstva za zaštitu bilja

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**184**

Na temelju članka 38. stavka 7. Zakona o zaštiti
bilja (»Narod­ne novine«, br. 10/94 i 117/03),
ministar poljoprivrede, šumarstva i vodnoga gospodarstva donosi

## PRAVILNIK

### O DOPUNI PRAVILNIKA O UVJETIMA KOJIMA MORAJU UDOVOLJAVATI PRAVNE OSOBE KOJE OBAVLJAJU PROMET SREDSTVIMA ZA ZAŠTITU BILJA NA VELIKO I MALO, TE O NAČINU I POSTUPKU OSPOSOBLJAVANJA ZAPOSLENIKA KOJI ČUVAJU I IZDAJU SREDSTVAZA ZAŠTITU BILJA

Članak 1.

U Pravilniku o uvjetima kojima moraju
udovoljavati pravne osobe koje obavljaju promet sredstvima za zaštitu bilja na
veliko i malo, te o načinu i postupku osposobljavanja zaposlenika koji čuvaju i
izdaju sredstva za zaštitu bilja (»Narodne novine«, br.
40/96, 96/98 i 155/04) iza članka 12. dodaje se članak 12a. koji glasi:

»Članak 12a.

(1) Iznimno od odredbi članka 6. do 12. ovoga
Pravilnika, sredstvima za zaštitu bilja koja su namijenjena zaštiti bilja u
kućanstvu i okućnicama i sredstvima za zaštitu bilja koja su namijenjena
jačanju i njezi bilja, a razvrstana su izvan skupine otrova, može se izdati
dozvola za promet i primjenu sredstva kojom se dopušta prodaja, osim u
poljoprivrednim ljekarnama i u drugim prodavaonicama u kojima se ne prodaju
prehrambeni proizvodi (npr. vrtni centri, cvjećarnice
i slično) ili u posebnom dijelu prodavaonice koja je fizičkom pregradom
odvojena od one u kojoj se prodaju prehrambeni proizvodi.

(2) Za izdavanje dozvole sredstvima za zaštitu
bilja iz stavka 1. ovoga članka, koja su namijenjena zaštiti bilja u kućanstvu
i okućnicama, potrebno je prethodno pribaviti pozitivno mišljenje Ministarstva
zdravstva i socijalne skrbi.

(3) Sredstvima za zaštitu bilja iz stavka 1.
ovoga članka rješenjem o dozvoli za promet i primjenu sredstva odredit će se i
njihova dopuštena mjesta prodaje.

(4) Iznimno od odredbi članka 3. ovoga
Pravilnika, zaposlenici koji brinu o smještaju, čuvanju i izdavanju sredstava
za zaštitu bilja iz stavka 1. ovoga članka mogu imati završenu trgovačku školu
i nisu obvezni pohađati tečaj za osposobljavanje zaposlenika u poljoprivrednim
ljekarnama.

(5) Sredstva za zaštitu bilja iz stavka 1. ovoga
članka moraju se čuvati na posebnom mjestu skladišnog dijela koje je fizički
odvojeno od mjesta na kojem se skladište prehrambeni proizvodi i moraju biti
zaštićeni na način kojim se sprječava bilo kakav utjecaj tih sredstava na
prehrambene proizvode.

(6) Sredstva za zaštitu bilja iz stavka 1. ovoga
članka kojima je istekao rok uporabe moraju biti smještena u skladišnom dijelu,
na jednom mjestu, odvojenom od ostalih artikala.

Ako prodavaonica nema skladišta, navedena
sredstva odmah po isteku njihova roka uporabe moraju biti vraćena dobavljaču.«

Članak 2.

Ovaj Pravilnik stupa na snagu danom objave u
»Narodnim novinama«.

Klasa: 011-02/06-01/5

Urbroj: 525-01-06-1

Zagreb, 9. siječnja 2006.

Ministar poljoprivrede,šumarstva i vodnoga gospodarstva

**Petar Čobanković**, v. r.

Pravilnik, NN 8/2006-184